เตรียมตั้งงบประมาณ ปี 2566 วงเงิน 2.8 แสนล้านบาท เน้นพัฒนาครู สร้างโรงเรียนคุณภาพ ปรับเงินอุดหนุนรายหัว
ว่าที่ ร.ต.ธนุ วงษ์จินดา รองเลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า  ที่ประชุมหน่วยงานในสังกัดและหน่วยงานในกำกับของกระทรวงศึกษาธิการ (ศธ.) เพื่อวางแผนจัดทำงบประมาณรายจ่าย ประจำปีงบประมาณ 2566 ได้นำนโยบายของรัฐบาล และ 12 นโยบาย  7 วาระเร่งด่วนของนางสาวตรีนุช เทียนทอง รัฐมนตรีว่าการกระทรวงศึกษาธิการ มาทบทวนเพื่อจัดทำงบประมาณ รัฐมนตรีว่าการกระทรวงศึกษาธิการ มอบแนวทางจุดเน้นการจ่ายงบประมาณ รายจ่ายประจำปี 2566 คือ การจัดการศึกษาเพื่อความปลอดภัย การยกระดับคุณภาพการศึกษา การสร้างโอกาส ความเสมอภาคและความเท่าเทียมทางการศึกษาทุกช่วงวัย การส่งเสริมสนับสนุนวิชาชีพครู บุคลากรทางการศึกษาและบุคลากรสังกัด ศธ. การจ้างครูผู้สอน ของสำนักงานคณะกรรมการการศึกษาขั้นพื้นฐาน (สพฐ.) และสำนักงานคณะกรรมการการอาชีวศึกษา (สอศ.) ตลอดจนงบลงทุน ค่าก่อสร้างบ้านพักครู ของ สพฐ. และปรับอัตราเงินอุดหนุค่าใช้จ่ายรายหัวการจัดการศึกษาขั้นพื้นฐาน ซึ่งเป็นอัตราที่ใช้มาตั้งแต่ปี 2552 ให้สอดคล้องกับอัตราเงินเฟ้อและสามารถตอบโจทย์คุณภาพการศึกษาได้ว่าที่ ร.ต.ธนุ วงษ์จินดา กล่าวต่อว่า ในส่วนของ สพฐ.จะนำนโยบายเหล่านี้มาจัดตั้งงบใหม่  เช่น การจัดการศึกษาเพื่อความปลอดภัย จากเดิมที่ สพฐ.กำหนดงบดำเนินการไว้ 60 ล้านบาท  จะเพิ่มมาเป็น 100 ล้านบาท การยกระดับคุณภาพการศึกษา จะจัดสรรงบสร้างโรงเรียนคุณภาพชุมชน เพื่อบริหารจัดการให้โรงเรียนขนาดเล็กมีคุณภาพ มีอาคารสถานที่ มีห้องเรียนที่มีคุณภาพ มีเทคโนโลยีที่ทันสมัยมาจัดการเรียนการสอน เพื่อดึงดูดโรงเรียนขนาดเล็กในพื้นที่ใกล้เคียงจัดนักเรียนมาเรียนร่วมกัน พร้อมกับจัดงบงบประมาณสร้างบ้านพักครู ทั้งนี้จะสนับสนุนงบประมาณในการจัดการเรียนรู้แบบ Active Learning เพื่อให้ผู้เรียนมีสมรรถนะและจะจัดงบประมาณ 1 พันล้านบาท เพื่อพัฒนาครูให้สามารถนำเทคโนโลยีมาใช้ในการจัดการเรียนการสอนได้ และพัฒนาครูให้จัดการเรียนการสอนประวัติศาสตร์รูปแบบใหม่ ตามที่ พลเอก ประยุทธ์ จันทร์โอชา นายกรัฐมนตรี อยากให้หน่วยงานที่เกี่ยวข้องพัฒนาการเรียนการสอนประวัติศาสตร์ใหม่  จากเดิมที่เน้นท่องจำเป็นการเรียนรู้ที่ทำให้นักเรียนรู้คุณค่า เข้าใจความเป็นมาของประวัติศาสตร์ไทย ทั้งนี้ สพฐ.จะตั้งงบประมาณ รายจ่ายประจำปี 2566 ไว้ล่วงหน้าเพื่อรองรับการปรับอัตราเงินอุดหนุค่าใช้จ่ายรายหัวการจัดการศึกษาขั้นพื้นฐาน เพราะทราบว่าในเร็วๆ นี้ ทางสำนักงานเลขาธิการสภาการศึกษา (สกศ.) จะเสนอให้คณะรัฐมนตรี (ครม.) พิจารณาอนุมัติเพิ่มเงินอุดหนุนค่าใช้จ่ายรายหัวในนักเรียนทุกสังกัด หาก ครม.อนุมัติ สพฐ.จะมีงบประมาณรองรับและเร่งผลักดันได้ทันที เพราะเรื่องนี้เป็นเรื่องสำคัญ จะต้องปรับเงินอุดหนุนค่าใช้จ่ายรายหัวใหม่เพื่อให้สอดคล้องกับปัจจุบัน ผมจะเร่งจัดทำคำของบประมาณรายจ่าย ประจำปีงบประมาณ พ.ศ.2566  ให้เสร็จ และเสนอให้สำนักงบประมาณ กระทรวงการคลัง ภายในวันที่ 14 มกราคมนี้ เบื้องต้นได้จัดทำคำของบประมาณ เฉพาะของสพฐ.ไว้ 2.8 แสนล้านบาท ซึ่งมากกว่างบประมาณรายจ่าย  ประจำปีงบประมาณ พ.ศ.2565 ที่ สพฐ.ได้รับมาประมาณ 2.5 แสนล้านบาท